ГУСТЫ трыснёг вякамі хаваў нізкія берагі юрклівай Ясельды, плынь якой кішэла рыбай. Лавіць яе ў густанаселеным мястэчку Моталь дазвалялася толькі спецыяльнай арцелі, у якой працаваў за польскім часам малазямельны селянін Герасім Стасевіч. Ноччу на баркасах зацягвалі сеткі, і раніцай свежая рачная рыба пляскалася на гандлёвых радах самабытнага мястэчка, якое акружала векавая дрыгва. Лапікі зямельных выспаў засявалі збажыной, саджалі бульбу, сеялі лён і каноплі. Зямлі не ўсім хапала. Праца ў рыбалоўнай арцелі сяк-так трымала на плаву шматдзетную сям’ю Стасевічаў. Мясцовы люд займаўся гарбарствам, ткацтвам, вырабам мясных прысмакаў і іншымі спрадвечнымі промысламі, большасць якіх захавалася.